CELEX: 32022D0012
Language: sl
Date: 2021-12-02 00:00:00
Title: Sklep Sveta (EU) 2022/12 z dne 2. decembra 2021 o stališču, ki se v imenu Evropske unije zastopa na 22. zasedanju pogodbenic Konvencije za varstvo morskega okolja in obalnega območja Sredozemlja (Barcelonska konvencija) in njenih protokolov glede sprejetja sklepa o predložitvi predloga o določitvi Sredozemskega morja kot celote za območje nadzora nad emisijami žveplovih oksidov (Med SOx ECA) na podlagi Priloge VI k Mednarodni konvenciji o preprečevanju onesnaževanja morja z ladij (Konvencija MARPOL)

7.1.2022   
               
               
                  SL
               
               
                  Uradni list Evropske unije
               
               
                  L 4/10
               
            
         SKLEP SVETA (EU) 2022/12
         z dne 2. decembra 2021
         o stališču, ki se v imenu Evropske unije zastopa na 22. zasedanju pogodbenic Konvencije za varstvo morskega okolja in obalnega območja Sredozemlja (Barcelonska konvencija) in njenih protokolov glede sprejetja sklepa o predložitvi predloga o določitvi Sredozemskega morja kot celote za območje nadzora nad emisijami žveplovih oksidov (Med SOx ECA) na podlagi Priloge VI k Mednarodni konvenciji o preprečevanju onesnaževanja morja z ladij (Konvencija MARPOL)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Unija je spremenjeno Konvencijo za varstvo morskega okolja in obalnega območja Sredozemlja (v nadaljnjem besedilu: Barcelonska konvencija) sklenila s Sklepom Sveta 1999/802/ES (1), veljati pa je začela 9. julija 2004.
                  
               
                     (2)
                  
                  
                     Na zasedanju pogodbenic Barcelonske konvencije in njenih protokolov se na podlagi člena 18(2), točka (vi), Barcelonske konvencije obravnavajo in sprejmejo kakršni koli ukrepi, ki bi lahko bili potrebni za doseganje ciljev Barcelonske konvencije in protokolov. Na podlagi člena 43 Poslovnika za zasedanje pogodbenic se, razen če Barcelonska konvencija, protokoli ali finančni predpisi ne določajo drugače, vsebinske odločitve sprejmejo z dvotretjinsko večino pogodbenic, ki so prisotne in glasujejo.
                  
               
                     (3)
                  
                  
                     Pričakuje se, da bodo pogodbenice Barcelonske konvencije in njenih protokolov na 22. zasedanju od 7. do 10. decembra 2021 sprejele sklep (v nadaljnjem besedilu: sklep pogodbenic) o predložitvi predloga na 78. zasedanju Odbora za varstvo morskega okolja (MEPC 78) v okviru Mednarodne pomorske organizacije leta 2022 za določitev Sredozemskega morja kot celote za območje nadzora nad emisijami žveplovih oksidov (Med SOx ECA) in za določitev datuma začetka veljavnosti.
                  
               
                     (4)
                  
                  
                     Sklep pogodbenic se nanaša na varstvo okolja, ki je na podlagi člena 4(2), točka (e), Pogodbe v deljeni pristojnosti med Unijo in njenimi državami članicami. Sklep pogodbenic ne spada na področje, ki je v veliki meri zajeto s pravili Unije v zvezi s takim varstvom. Unija ne namerava izkoristiti možnosti izvajanja svoje zunanje pristojnosti v zvezi s področji, ki jih zajema sklep pogodbenic in v zvezi s katerimi se njena pristojnost še ni izvajala na notranji ravni.
                  
               
                     (5)
                  
                  
                     Primerno je, da se določi stališče, ki se v imenu Unije zastopa na zasedanju pogodbenic Barcelonske konvencije in njenih protokolov, saj se sklep pogodbenic nanaša na predložitev predloga na MEPC 78 v imenu organizacije, katere pogodbenica je Unija, za določitev Sredozemskega morja kot celote za območje nadzora nad emisijami žveplovih oksidov (Med SOx ECA) in je zato akt s pravnim učinkom.
                  
               
                     (6)
                  
                  
                     Ker je namen sklepa pogodbenic posodobiti zahteve glede varstva Sredozemskega morja v skladu s prizadevanji Unije za zmanjšanje onesnaževanja v morskem okolju in varovanje zdravja ljudi, bi morala Unija podpreti sprejetje sklepa pogodbenic –
                  
               SPREJEL NASLEDNJI SKLEP:
         
            Člen 1
            Stališče, ki se v imenu Unije zastopa na 22. zasedanju pogodbenic Barcelonske konvencije in njenih protokolov, je, da se podpre sprejetje sklepa o predložitvi predloga na 78. zasedanju Odbora za varstvo morskega okolja Mednarodne pomorske organizacije za določitev Sredozemskega morja kot celote za območje nadzora nad emisijami žveplovih oksidov (Med SOx ECA) in za določitev datuma začetka veljavnosti.
         
         
            Člen 2
            Glede na razvoj dogodkov na 22. zasedanju pogodbenic Barcelonske konvencije in njenih protokolov se lahko predstavniki Unije, v posvetovanju z državami članicami, med usklajevalnimi srečanji na samem zasedanju sporazumejo o podrobnejši opredelitvi stališča iz člena 1 brez nadaljnjega sklepa Sveta.
         
         
            Člen 3
            Ta sklep začne veljati na dan sprejetja.
         
         
            V Bruslju, 2. decembra 2021
            
               
                  Za Svet
               
               
                  predsednik
               
               J. VRTOVEC
            
         
         
            (1)  Sklep Sveta 1999/802/ES z dne 22. oktobra 1999 o sprejetju sprememb Konvencije o varstvu Sredozemskega morja pred onesnaženjem in Protokola o preprečevanju onesnaženja zaradi odmetavanja z ladij in zrakoplovov (Barcelonska konvencija) (UL L 322, 14.12.1999, str. 32).